નિફ્ટીમાં ડી-2 એટલે કે ડેરિવેટિવ્ઝ સેગમેન્ટના છેલ્લા બે દિવસ પહેલાં જોવાતી રોલઓવરની સામે પ્રમાણ નીચું રહ્યું હોવાનું જોવાયું હતું. એનો અર્થ એવો થયો કે ટ્રેડરોમાં ઉપલા વલણ અંગે હાલ સેન્ટીમેન્ટ સાવેચતીનું રહેતાં પોઝિશન રોલઓવર કરવા કરતાં ઓળિયા સુલટાવવાના કામકાજ વધુ રહ્યા છે. સેન્સેક્સ સવારના સત્રમાં આગલા બંધ સામે સાધારણ ઊંચો ખુલ્યા બાદ પાછળથી નરમાઇમાં સરક્યા બાદ દિવસ દરમિયાન નીચે જ રહ્યો હતો અને છેલ્લે 109.79 પોઇન્ટ ઘટીને 36,542.27ની સપાટીએ રહ્યો હતો. નિફ્ટી પણ 13.65 પોઇન્ટ ઘટીને 11,653.80 રહી હતી. સામાન્ય રીતે નિફ્ટી કરતાં સેન્સેક્સમાં 3.5-4 ગણી વધઘટ રહેતી હોય છે. પરંતુ નિફ્ટીમાં કેટલાક મિડ કેપ શેરોમાં જોવાયેલી મજબૂતાઇની અસર ઇન્ડેક્સ પર થઈ હતી. સુભદ્રા ઇન્વેસ્ટેમેન્ટના એમડી રસિક રાંદેરિયાનું કહેવું હતું કે, વલણના છેલ્લા દિવસને કારણે નવા કામકાજમાં નિરૂત્સાહ જોવાયો હતો અને મોટા ભાગના કામકાજ ઓળિયા સુલટાવવાના રહેતાં ટ્રેન્ડ સાંકડી રેન્જમાં અથડાઈ ગયો હતો. નિફ્ટી 100 દિવસની દૈનિક એવરેજની નીચેથી પાછી ફરી હોવા છતાં હજી ટ્રેન્ડ અસ્પષ્ટ્ર રહેતાં ઇન્વેસ્ટમેન્ટ ખરીદી જોવા મળતી નથી.